ຝ່າຍປະຕິບັດການພາກເໜືອ ແລະ ພາກໃຕ້ມີສຳນັກງານຕັ້ງຢູ່ຊັ້ນ 6 ຕຶກສຳນັກງານໃຫຍ່ລັດວິສາຫະກິດໄຟຟ້າລາວ ຖະໜົນ ມິດຕະພາບ ລາວ-ໄທ, ຕູ້ ປ.ນ 309, ບ້ານ ທົ່ງກາງ. ເມືອງ ສີສັດຕະນາກ. ນະຄອນຫລວງວຽງຈັນ. ສປປ ລາວ.
ຝ່າຍປະຕິບັດການໄຟຟ້າພາກເໜືອ ແລະ ພາກໃຕ້ ເປັນໜື່ງໃນບັນດາຝ່າຍ ທີ່ຂື້ນກັບຄະນະອຳນວຍການໃຫຍ່ ຟຟລ; ເປັນເສນາທິການໃຫ້ຄະນະອຳນວຍການໃຫຍ່ ຟຟລ ແລະ ຊີ້ນຳບັນດາສາຂາແຂວງພາກເໜືອ ແລະ ພາກໃຕ້ ໃນການດຳເນີນທຸລະກິດ ກ່ຽວກັບການຄຸ້ມຄອງລະບົບຈຳໜ່າຍ ແລະ ການບໍລິການ ສະໜອງໄຟຟ້າ ເພື່ອຮັບໃຊ້ການພັດທະນາເສດຖະກິດ-ສັງຄົມ ຕາມແນວທາງຂອງພັກ-ລັດ. ຄະນະຝ່າຍເປັນຜູ້ຊ່ວຍ ແລະ ປະສານວຽກງານກັບບັນດາຝ່າຍຕ່າງໆ ທີ່ຂື້ນກັບລັດວິສາຫະກິດໄຟຟ້າລາວ ໂດຍກົງ ເຊັ່ນ: ດ້ານການໃຫ້ຂໍ້ມູນ, ມີຄຳເຫັນ, ຢັ້ງຢືນ, ຮ່າງນິຕິກຳ, ຂໍ້ກຳນົດ ແລະ ລະບຽບການຕ່າງໆ ເພື່ອພິຈາລະນາ ແນະນຳ ແລະ ຮັບຮອງ ວຽກງານຂອງບັນດາສາຂາແຂວງ ທີ່ຂື້ນກັບຝ່າຍຮັບຜິດຊອບ, ໂດຍສະເພາະ ວຽກງານການຈຳໜ່າຍພະລັງງານໄຟຟ້າ, ການຄຸ້ມຄອງ ແລະ ບຳລຸງຮັກສາລະບົບຈຳໜ່າຍທາງດ້ານເຕັກນິກ, ບໍລິການໃນການສະໜອງພະລັງງານໄຟຟ້າ ແລະ ການຂະຫຍາຍຕາໜ່າງໄຟຟ້າສູ່ຊົນນະບົດ ຕາມແຜນການປີ ຂອງລັດວິສາຫະກິດໄຟຟ້າລາວ ວາງອອກ.